### Beslutningstema

Stillingtagen til Ældrerådets ønske om afvikling af ældrerådsvalget i 2025 som digitalt fremmødevalg.

### Historik

Kommunalbestyrelsen skal sørge for, at der afholdes valg til Ældrerådet mindst hvert fjerde år, og fastsætter i samarbejde med Ældrerådet regler for, hvordan valget skal afholdes.

Siden 2013 har ældrerådsvalget i Tønder Kommune været afviklet som fremmødevalg på samme dag, som der er valg til Kommunalbestyrelse og Regionsråd. Ældrerådet har selv ansvaret for at tilrettelægge og skaffe bemanding til afviklingen af ældrerådsvalget.

Ældrerådet har den 14. januar 2025 taget stilling til et fremtidigt ønske om digital afvikling af ældrerådsvalg, med en kombination af fremmødevalg og digital brevstemmeafgivning.

Ældrerådet har den 25. februar 2025 på ny drøftet afvikling af ældrerådsvalg med afsæt i en alternativ løsning, hvor ældrerådsvalget foregår som fremmødevalg på valgdagen med fremmøde på borgerservicecentre i kombination med digital valg.

### Sagsfremstilling

Til kommunal- og regionalvalg 2025 skal der anvendes et helt nyt valgsystem, der bl.a. indebærer digitale valglister på alle afstemningssteder, samt at indberetningen af afgivne stemmer foregår digitalt på afstemningsstederne. Ældrerådsvalget vil derfor ikke kunne afvikles som hidtil, da valgafviklingen var koblet op på den tidligere valgløsning, der ikke længere stilles til rådighed.

Idet Ældrerådet i Tønder Kommune fortsat ønsker at afvikle valget som fremmødevalg samme dag som kommunal- og regionalvalg, er der pt. alene to digitale valgløsninger på markedet, der understøtter dette: Netcompany og Assembly Voting.

Netcompanys valgløsning er den samme som den, der skal anvendes til afvikling af kommunal- og regionalvalg i november 2025. Denne løsning vurderes at være administrativ tung til afvikling af ældrerådsvalg, da store dele af valghandlingen sker digitalt: Der vil være digitale valglister på alle 22 afstemningssteder også til ældrerådsvalg, ligesom opgørelsen af valgresultatet efter valget også skal ske digitalt i valgsystemet på afstemningsstederne. En forudsætning for anvendelse af denne løsning er, at Ældrerådets 22 særskilte afstemningslokaler udstyres med samme tekniske setup som afstemningslokalerne til kommunal- og regionalvalget.

Forvaltningen kan ikke anbefale denne valgløsning, da der ikke er ressourcer til både kan understøtte afviklingen af kommunal- og regionalvalg i det nye valgsystem og samtidig yde teknisk support til Ældrerådets valgafvikling i samme system.

Ældrerådet har i december 2024 fået præsenteret valgsystemet Assembly Voting, som benyttes af en lang række kommuner til digitale valghandlinger, og som Tønder Kommune blandt andet har anvendt til de vejledende VE-afstemninger.

Assembly Voting tilbyder en total løsning med både udsendelse af valgkort, kombination af digital og fremmødevalg, brevstemmeafvikling i eget hjem samt elektronisk optælling af stemmer.

Forvaltningen kan anbefale Assembly Voting, da vi har gode erfaringer med brugervenligheden af systemet, ligesom der er gode erfaringer fra andre kommuner med løsningen. Til sammenligning har også Aabenraa og Sønderborg kommuner besluttet sig for at anvende Assembly Votings system til afvikling af ældrerådsvalg, og Haderslev Kommune er stadig under overvejelse.

Ældrerådet har efter drøftelse af de forskellige muligheder for valgafvikling ønsket en kombination af en digital løsning med fortsat ønske om fremmødevalg på samme dag, som der afholdes kommunal- og regionalvalg. Ældrerådet har peget på Assembly Voting til den systemmæssige understøttelse heraf.

På foranledning af et direktionsforslag om at overveje en mulig alternativ løsning, hvor ældrerådsvalget foregår som fremmødevalg på valgdagen med fremmøde på borgerservicecentre i kombination med digital valg, har Ældrerådet genbesøgt forslaget. Ældrerådet bemærker, at det forventes at have store konsekvenser at afholde ældrerådsvalg på valgdagen med fremmøde på borgerservicecentrene. Ældrerådsvalget vil påvirkes negativt, idet vælgerne, der er over 60 år, skal fremmøde to forskellige steder - hhv. i én af de fem centerbyer til ældrerådsvalg, såvel som eget valgsted til Kommunal- og Regionsrådsvalg, der geografisk kan have stor spredning (op til 23 km). Konsekvenserne vil forventeligt have væsentlig betydning for valgdeltagelsen til ældrerådsvalget.

Ældrerådet fastholder derfor ønsket om at gennemføre ældrerådsvalget som en kombination af en digital løsning med fortsat ønske om fremmødevalg på samme dag på valgstedet, som der afholdes kommunal- og regionalvalg.

### Økonomi

Udgift til Assembly Voting løsningen er 156.148 kr. pr. valghandling samt en engangsudgift på ca. 40.000 kr. (se detaljer i bilag)

Til sammenligning beløb udgifterne til KMDs valgløsning og udsendelse af valgkort til ældrerådsvalgene i 2017 og 2021 sig til ca. 113.000 kr.

Dertil kommer sædvanlige udgifter til afholdelse af ældrerådsvalg som tryk af stemmesedler, leje af lokaler, forplejning m.v.

Udgifter til afvikling af ældrerådsvalget afholdes af valgbudgettet.

### Lovgrundlag

Lov om retssikkerhed og administration på det sociale område.

### Indstilling Kommunaldirektøren indstiller,

at ældrerådsvalget afholdes som en kombination af en digital valgløsning med fortsat fremmødevalg på samme dag, som der afholdes kommunal- og regionalvalg, og i tilknytning til de samme 22 afstemningssteder, og

at indstillingen videresendes til Kommunalbestyrelsen.

**Beslutning fra Økonomiudvalget, den 19. marts 2025, pkt. 5:**

Indstillingen anbefales.

Claus Hermansen deltog ikke i mødet.

### Beslutning

Indstillingen godkendt.